‘Ons sal toesien dat Zuma vervolg word’Pres. Jacob Zuma tydens die Jeugdagvieringe in Ventersdorp (2017) Foto: @PresidencyZA, Twitter Die burgerregte-organisasie AfriForum het in ŉ verklaring gesê hy verwelkom pres. Jacob Zuma se aankondiging dat hy met onmiddellike inwerkingtreding as staatspresident bedank. Kallie Kriel, uitvoerende hoof van AfriForum, sê dié aankondiging moet “geensins beteken dat hy vervolging kan ontduik nie”. Kriel sê die organisasie gaan daarom sy pogings verskerp om “toe te sien dat Zuma vervolg word”. AfriForum het glo reeds ŉ veldtog in dié verband van stapel gestuur. “Ons sal alle redelike stappe doen om toe te sien dat Zuma deur die Nasionale Vervolgingsgesag (NVG) vervolg word. Indien die NVG versuim om Zuma te vervolg, sal AfriForum se privaat vervolgingseenheid onder leiding van adv. Gerrie Nel die proses vir privaat vervolging in werking stel,” het hy gesê. Pres. Jacob Zuma het Woensdagaand, 14 Februarie 2018, omstreeks 23:00 bedank tydens ŉ regstreekse uitsending uit die Uniegebou in Pretoria. Dié aankondiging volg nadat die ANC Zuma ŉ ultimatum gegee het om teen Woensdagaand te bedank óf ŉ mosie van wantroue in die parlement die hoof moet bied.